Kutsu mind oma nimega (film)

„Kutsu mind oma nimega“ („Call Me by Your Name“) on 2017. aastal esilinastunud LGBTQ+ coming of age<nowiki>'i romantiline draamafilm, mille režissöör on itaallane Luca Guadagnino. Film põhineb André Acimani 2007. aasta samanimelisel romaanil, mis on 2021. aastal ka eesti keelde tõlgitud (tõlkija Hedda Mauer). Acimani romaanil põhineva stsenaariumi kirjutas filmi kaasprodutsent James Ivory. 

„Kutsu mind oma nimega“ on lugu 17-aastase Elio Perlmani (Timothée Chalamet) ja 24-aastase Oliveri (Armie Hammer) tärkavast armastusest. Suhte kulgu raskendab Oliveri praktika Elio isa, arheoloogiaprofessor Samuel Perlmani (Michael Stuhlbarg) käe all . Filmis astuvad üles ka Amira Casar (Elio ema Annella Perlman), Esther Garrel (Marzia) ja Victoire du Bois (Chiara) .

Osatäitjad 

 Timothée Chalamet – Elio Perlman
 Armie Hammer – Oliver
 Michael Stuhlbarg – Samuel Perlman
 Amira Casar – Annella Perlman
 Esther Garrel – Marzia
 Victoire du Bois – Chiara
 Vanda Capriolo – Mafalda
 Antonio Rimoldi – Anchise
 Elena Bucci – Bambi (kunstiajaloolane)
 Marco Sgrosso – Nico (kunstiajaloolane)
 André Aciman – Mounir
 Peter Spears – Isaac
 Andrew Duncan Hinojosa – Alessio

Sisukokkuvõte 
17-aastane Elio Perlman on juudi-itaalia-prantsuse päritolu poiss, kes elab suvel koos vanematega oma Põhja-Itaalia mõisas. Elio arheoloogiaprofessorist isa on taas kutsunud ühe üliõpilase suveks nende poole praktikale. Selle aasta valituks osutunud kandidaat on 24-aastane ameeriklane Oliver. Peale esmast kohtumist jääb Eliol temast mulje kui väga avatud ja enesekindlast mehest. Elio ise on aga tagasihoidlikum ja kinnisema loomuga, mistõttu peab ta Oliveri enese vastandiks ning leiab, et neil ei ole pea midagi ühist. Elio veedab oma suve lugedes, kitarri ja klaverit mängides ning lapsepõlvesõprade Marzia ja Chiaraga koos olles. Ühel päikesepaistelisel päeval mängib osa noori õues võrkpalli ning Oliver üritab Elio õlgu masseerida, öeldes, et too peaks lõõgastuma. Elio ei tee kokkupuutest tol hetkel välja, kuid märkab eneses hiljem armukadedust, kui Oliver Chiarast huvituma hakkab.

Elio ja Oliver veedavad üha rohkem koos aega: jalutavad koos linnas, sõidavad ratastega ja käivad Elio isa Samueliga arheoloogilisel väljasõidul. Elio hakkab tundma üha rohkem tõmmet Oliveri vastu. Elio poeb isegi ühel päeval oma vanasse tuppa, kus Oliver nüüd elab, et tema riideid nuusutada. Oliver ja Elio sõidavad ratastega linna, nad vestlevad ja viimane tunnistab, et tal on tekkinud Oliveri vastu tunded. Oliver vastab, et nad ei tohi sellel teemal rääkida. Hiljem juhatab Elio Oliveri ühe varjatud allikajärveni, kus ta tihti lugemas ja mõtlemas käib. Nad suudlevad esimest korda, kuid sellele järgneb mitu päeva vaikust ja üksteise vältimist.

Elio läheb Marziaga kohtingule ning nende suhe muutub – sõprusest saab midagi enamat, kui nad seksuaalvahekorda astuvad. Järgmisel päeval jätab Elio Oliverile kirja, mis paneb lõpu nendevahelisele vaikusele. Oliver vastab ja palub Eliol temaga keskööl kohtuda. Tol ööl astuvad nemadki seksuaalvahekorda, peale mida ütleb Oliver: „Kutsu mind oma nimega ja ma kutsun sind enda omaga.“ Järgneval hommikul taipab Elio, kui vähe on neil koos aega jäänud ning muutub nukraks. Marzia näeb üle mitme päeva Eliot ning küsib, miks poiss teda väldib. Elio vastab kalgilt ja lahkub. 

Oliveri suvi Perlmanide juures jõuab lõpule ja peagi on tal aeg Ameerikasse naasta. Elio vanemad on märganud, kui lähedaseks nende poeg on Oliveriga muutunud ning teevad ettepaneku neil enne Oliveri lahkumist kahekesi Bergamosse sõita. Nad veedavad kolm päeva koos, seiklevad looduses ning hilisõhtuses linnas, mis aina sügavdab Elio tundeid. Oliver lahkub ja Elio süda on murtud. Elio helistab oma emale ja palub tal endale rongijaama järele tulla. Olles jõudnud tagasi kodulinna, näeb Marzia Eliot ning avaldab Oliveri kaotuse pärast kaastunnet. Marzia pakub, et nad võiksid siiski sõpradeks jääda, mis teeb Eliole heameelt. Elio isa märkab poja nukrat tuju ja räägib pojale, et oli teadlik tema suhtest Oliveriga. Ta räägib Eliole ka sellest, kuidas temalgi hakkas nooruspõlves sarnane suhe tekkima, kuid sellel polnud kunagi võimalust muutuda nii sügavaks, kui oli olnud Elio ja Oliveri suhe. Ta julgustab Eliot olema kaotusele avatud, mitte kogetut maha suruma ning tundma kõiki emotsioone, mis teda valdavad, et poeg saaks inimesena areneda.

Hanuka ajaks on Perlmanide pere tagasi Itaalias ja nad saavad Oliverilt telefonikõne. Oliver teatab, et ta on kihlunud naisega, kellega ta viimased paar aastat vahelduvalt suhtes on olnud. Emotsioonidest tulvil Elio kutsub Oliveri oma nimega ning Oliver vastab enda omaga ja väidab, et tal on kõik suvel toimunu meeles. Filmi lõpukaadris kükitab Elio põleva kamina ees, kus ta nuttes leeki jälgib. Taustal katavad vanemad ja koduabilised söögikorraks lauda.

Auhinnad 
Film on saanud 261 eri nominatsiooni ja pälvinud 97 auhinda. Märkimisväärseimad neist on:

 2017 Chicago Filmikriitikute Ühingu parima näitleja auhind Timothée Chalamet’le;
 2018 Kuldgloobuse nominatsioonid parima filmi eest, parima meespeaosa eest Timothée Chalamet’le ja parima meeskõrvalosa eest Armie Hammerile;
 2018 parima adapteeritud stsenaariumi Oscari auhind James Ivoryle;
 2018 Ameerika Filmiinstituudi aasta parimate filmide auhind;
 2018 Dorian Awardsi aasta filmi ja aasta LGBTQ+ filmi auhinnad, aasta parima etteaste auhind Timothée Chalamet’le, aasta parima kõrvalosalise etteaste auhind Michael Stuhbarg’ile, tõusva tähe auhind Timothée Chalamet’le;
 2018 David di Donatello parima adapteeritud filmi auhind James Ivory, Luca Guadagnino ja Walter Fasanole ning parima originaallaulu auhind Sufjan Stevensile („Mystery of Love“).

Vastuvõtt 
Film esilinastus Sundance’i filmifestivalil 2017. aasta jaanuarikuus. Kinolinale jõudis film Ameerika Ühendriikides 2017. aasta novembris ja Eestis 2018. aasta jaanuaris. Filmi tõi Eestisse ACME Film OÜ.  Filmi saatis juba esilinastusel menu – esimesel nädalavahetusel oli Ameerika Ühendriikides piletitulu 412 932 $ ning film jõudis edetabelis 14. kohale, mis oli ka filmi kõrgeim positsioon. Üle maailma on filmi piletitulu kokku olnud 43 143 046 $.

Viited 
2017. aasta filmid